Diari Oficial de la Generalitat Valenciana


Sumari del DOGV 9393, del 28-07-2022 (2022/6966)

RESOLUCIÓ de 6 de juliol de 2022, de la Direcció General de Formació Professional i Ensenyaments de Règim Especial, de la Conselleria d'Educació, Cultura i Esport, per la qual es promou a la Comunitat Valenciana, a proposta de LABORA - Servei Valencià d'Ocupació i Formació, el procediment específic per a l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en la família professional d'electricitat i electrònica per a la qualificació ELE481\_1 Operacions auxiliars de muntatge i manteniment d'equips elèctrics i electrònics.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9393

Data del DOGV
:   28-07-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/6966


Data del document
:   06-07-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 6 de juliol de 2022, de la Direcció General de Formació Professional i Ensenyaments de Règim Especial, de la Conselleria d'Educació, Cultura i Esport, per la qual es promou a la Comunitat Valenciana, a proposta de LABORA - Servei Valencià d'Ocupació i Formació, el procediment específic per a l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en la família professional d'electricitat i electrònica per a la qualificació ELE481\_1 Operacions auxiliars de muntatge i manteniment d'equips elèctrics i electrònics. [2022/6966]  
  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com estableix l'article 4, apartat 1, lletra b, de la Llei orgànica 5/2002, de 19 de juny, de les qualificacions i de la formació professional.  
Mitjançant el Reial decret 1224/2009, de 17 de juliol, de reconeixement de les competències professionals adquirides per experiència laboral, es va establir el procediment i els requisits per a l'avaluació i l'acreditació de les competències professionals adquirides per les persones a través de l'experiència laboral o de vies no formals de formació, així com els efectes d'aquesta avaluació i acreditació de competències.  
  
Sobre aquest tema, l'Administració educativa ha previst, en l'article 40 del Reial decret 1147/2011, de 29 de juliol, pel qual s'estableix l'ordenació general de la formació professional del sistema educatiu, que l'acreditació parcial d'unitats de competència obtinguda a través del procediment determinat pel Reial decret 1224/2009, permetrà, a qui desitge cursar els ensenyaments de la formació professional del sistema educatiu, sol·licitar la convalidació o l'exempció dels mòduls professionals establits en la norma que regule cada títol o curs d'especialització, a fi de completar o finalitzar aquests ensenyaments.  
  
Per la seua banda, l'Administració laboral, en el Reial decret 34/2008, de 18 de gener, pel qual es regulen els certificats de professionalitat, estableix en l'article 8 que un certificat de professionalitat es pot obtindre mitjançant els procediments per a l'avaluació i l'acreditació de les competències professionals adquirides a través de l'experiència laboral o de vies no formals de formació, així com mitjançant l'acumulació d'acreditacions parcials de les unitats de competència que comprenga el certificat de professionalitat.  
A la Comunitat Valenciana el Decret 3/2018, de 12 de gener, del Consell, ha establit una estructura organitzativa conjunta responsable del procediment d'avaluació i acreditació de la competència professional adquirida per experiència laboral o formació no formal entre la conselleria competent en matèria d'educació i la conselleria competent en matèria d'ocupació, i ha definit les característiques de les convocatòries. En l'article 3.2. del decret esmentat, s'estableix que a la Comunitat Valenciana els procediments d'acreditació i avaluació de la competència professional adquirida per experiència laboral i formació no formal, així com algunes de les seues accions inherents, podran ser proposats, coordinats i duts a terme, tant per l'òrgan que tinga atribuïda la gestió del procediment de reconeixement de les competències professionals adquirides per experiència laboral com pel Servei Valencià d'Ocupació i Formació (d'ara en avant, LABORA - Servei Valencià d'Ocupació i Formació).  
D'altra banda, LABORA - Servei Valencià d'Ocupació i Formació manté entre les seues línies prioritàries d'actuació, promocionar totes aquelles accions dirigides als segments de població més vulnerables i amb major dificultat d'inserció laboral. Un exemple d'això són les ajudes de foment de l'ocupació als projectes d'inserció a través dels centres especials d'ocupació (CEE), empreses l'objectiu principal de les quals és el de proporcionar a les persones treballadores amb discapacitat la realització d'un treball productiu i remunerat, adequat a les seues característiques personals i que facilite tant la permanència i progressió en els seus llocs de treball com la integració laboral d'aquestes persones en el mercat ordinari de treball. Aquesta proposta de convocatòria s'enquadra en aquest marc d'actuació, ja que suposarà que les persones treballadores que hi accedisquen puguen obtindre una acreditació oficial de les seues competències professionals.  
La Comissió Mixta de Reconeixement de Competències Professionals, creada a l'empara del Decret 3/2018, de 12 de gener, del Consell, amb la finalitat d'unificar la proposta de convocatòries de procediments que ha d'elevar-se al Consell Valencià de Formació Professional, va acordar que LABORA - Servei Valencià d'Ocupació i Formació s'encarregaria de coordinar i dur a terme el procediment objecte de l'actual convocatòria, entre altres.  
L'Institut Valencià de Qualificacions Professionals, de la Direcció General de Formació Professional i Ensenyaments de Règim Especial, té atribuïda la gestió del procediment de reconeixement, avaluació i certificació de les competències professionals, conforme al que es preceptua en l'article 14 de l'Ordre 9/2021, de 7 de maig, de la Conselleria d'Educació, Cultura i Esport, de desenvolupament del Reglament orgànic i funcional de la Conselleria d'Educació, Cultura i Esport.  
  
Per tot això, una vegada informat el Consell Valencià de Formació Professional i en virtut de les competències atribuïdes per l'article 9 del Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, aquesta direcció general, resol:  
  
Primer. Objecte  
La present resolució té per objecte dur a terme, en l'àmbit de la Comunitat Valenciana, el procediment específic d'avaluació i acreditació d'unitats de competència professional adquirides a través de l'experiència laboral o de vies no formals de formació, de conformitat amb el que s'estableix en el Reial decret 1224/2009, de 17 de juliol; el Decret 3/2018, de 12 de gener, del Consell, i les bases que es recullen en l'annex I d'aquesta resolució.  
  
Segon. Unitats de competència, seus i places convocades  
Es convoca el procediment de reconeixement de les competències professionals adquirides a través de l'experiència laboral o de vies no formals de formació, corresponents a les unitats de competència següents:  
Tercer. Persones destinatàries  
Els destinataris i destinatàries d'aquest procediment són les persones treballadores amb discapacitat o diversitat funcional dels centres especials d'ocupació, que desenvolupen la seua activitat a la Comunitat Valenciana i que compten amb experiència laboral i/o formació no formal suficient en les unitats de competència oferides per al seu àmbit professional, d'acord amb el que es preveu en l'article 11, capítol IV del Reial decret 1224/09, de 17 de juliol.  
Es considera com a persones amb «diversitat funcional o discapacitat», a l'efecte d'aquesta resolució, les persones que tinguen reconegut un grau de discapacitat igual o superior al 33 per cent per part dels equips multiprofessionals d'atenció a la diversitat funcional o discapacitat, als quals fa referència l'article 12 del text refós de la Llei general de drets de les persones amb diversitat funcional o discapacitat i la seua inclusió social, aprovat pel Reial decret legislatiu 1/2013, de 29 de novembre, o, en cas de falta de constitució, pels centres de valoració i reconeixement de discapacitats, dependents de les comunitats autònomes.  
Així mateix, es considerarà que presenten una discapacitat en grau igual o superior al 33 per cent els pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat, sempre que la seua relació laboral s'iniciara fins al 29 de novembre de 2018, data de les STS 992/2018, 993/2018 i 994/2018, per les quals es va declarar inaplicable l'equiparació entre discapacitat i incapacitat.  
  
Quart. Execució  
El Servei d'Ordenació de la Formació Professional de la Direcció General d'Ocupació i Formació serà el responsable d'executar o aplicar el procediment d'avaluació i acreditació objecte de la present resolució, conforme a les bases de la convocatòria i amb plena subjecció a les disposicions i normativa vigent en aquesta matèria.  
No obstant això, en tot el que no preveu expressament aquesta resolució, serà aplicable el Reial decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.  
  
Cinqué. Designació del personal assessor i avaluador  
La Direcció General de Formació Professional i Ensenyaments de Règim Especial, a proposta de la Direcció General d'Ocupació i Formació, designarà el personal assessor i avaluador, degudament habilitat, que actuarà a la seu establida per a dur a terme el procediment de reconeixement de la competència professional adquirida per experiència laboral.  
  
Sisé. Retribucions  
El personal assessor i avaluador designat per a participar en aquest procediment percebrà una compensació econòmica d'acord amb el que es preveu en l'article 22 de Decret 3/2018, de 12 de gener, del Consell.  
  
Per a les funcions d'avaluació, assessorament i admissió es determinarà mitjançant resolució del director o directora general d'Ocupació i Formació, el nombre màxim de sessions retribuïbles per família, o àrea professional, si és el cas, i seu, en funció de les unitats de competència convocades, les persones candidates admeses i el nombre de personal assessor i avaluador que participe en el procediment.  
El personal al servei de l'administració en cap cas podrà percebre en concepte d'aquesta gratificació, i dins de l'any natural, una quantitat superior al percentatge establit per la normativa vigent en relació amb les retribucions anuals que corresponguen al lloc de treball que exerceix.  
  
Seté. Seguiment del procediment  
L'òrgan que té atribuïda la gestió del procediment de reconeixement de les competències professionals adquirides per experiència laboral a la Comunitat Valenciana, així com el Consell Valencià de Formació Professional seran informats del desenvolupament i resultats del procediment convocat per aquesta resolució.  
  
Huité. Documentació del procés  
L'expedient del procediment, en què es recullen tots els registres i els resultats produïts al llarg d'aquest, quedarà arxivat als centres designats com a seus.  
En el cas d'haver presentat algun document original, les persones candidates admeses que hagen participat en aquest procediment podran retirar la seua documentació al centre seu tres mesos després d'haver finalitzat la participació en aquest.  
  
  
Nové. Permisos individuals de formació  
Per a l'eficaç accés de les persones que estan treballant en els processos d'avaluació i acreditació de les competències professionals adquirides a través de l'experiència laboral i d'altres aprenentatges no formals, es podran utilitzar els permisos individuals de formació, d'acord amb el que establisca el Ministeri de Treball i Economia Social en desplegament de l'article 29 del Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral.  
  
Desé. Protecció de dades personals  
El desenvolupament del procediment convocat mitjançant aquesta resolució comporta el tractament de dades de caràcter personal, en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals. Del tractament d'aquestes dades personals són corresponsables tant la Conselleria d'Educació, Cultura i Esport com LABORA - Servei Valencià d'Ocupació i Formació, de conformitat amb el document de corresponsabilitat que tenen subscrit, i les tractaran amb la finalitat d'avaluar i acreditar determinades unitats de competència professional, adquirides a través de l'experiència laboral o de vies no formals de formació, referides a les qualificacions professionals a què fa referència la present resolució.  
Les persones interessades poden exercir davant de qualsevol dels corresponsables del tractament els seus drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat. Així mateix, podran formular reclamació davant de l'Agència Espanyola de Protecció de Dades o, facultativament i amb caràcter previ, davant de la Delegació de Protecció de Dades, si s'han vist perjudicades pel tractament de les seues dades o en l'exercici dels seus drets. La informació completa pot consultar-se en l'URL de la Conselleria d'Educació, Cultura i Esport http://www.ceice.gva.es/va/registre-de-tractament-de-dades com en la de LABORA - Servei Valencià d'Ocupació i Formació http://www.labora.gva.es/vas/proteccio-de-dades/formacio  
  
Onzé. Entrada en vigor i recursos  
La resolució té efecte des de l'endemà de la publicació d'aquesta en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, les persones interessades poden interposar un recurs d'alçada davant del secretari autonòmic d'Educació i Formació Professional de la Conselleria d'Educació, Cultura i Esport, en el termini d'un mes, a partir de l'endemà de la publicació, de conformitat amb el que estableixen els articles 121 i 122 de Llei 39/2015, d'1 d'octubre, del procediment administratiu comú de les administracions públiques.  
  
València, 6 de juliol de 2022.- El director general de Formació Professional i Ensenyaments de Règim Especial: Manuel Gomicia Giménez.  
  
  
ANNEX I  
Bases de la convocatòria  
  
Base 1. Requisits generals de participació  
Requisits generals:  
Les persones que desitgen participar en el procediment han de complir els següents requisits generals, a més d'acreditar la pertinença al col·lectiu específic corresponent, tal com s'assenyala en l'apartat tercer d'aquesta resolució.  
1. Nacionalitat: Tindre la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o de residència i treball a Espanya en vigor, en els termes establits en la normativa espanyola d'estrangeria i immigració.  
2. Edat: Tindre 20 anys complits en el moment de fer la inscripció, per a unitats de competència de qualificacions de nivell II i III, i 18 anys per a unitats de competència de qualificacions de nivell I.  
  
3. Experiència laboral i/o formació no formal mínima relacionada amb les competències professionals que se sol·liciten:  
· Experiència laboral: Justificar en els últims 15 anys transcorreguts abans de realitzar-se la convocatòria, per a unitats de competència de nivell II i III, almenys 3 anys, amb un mínim de 2.000 hores treballades en total. I per a unitats de competència de nivell I, almenys 2 anys, amb un mínim de 1.200 hores treballades en total.  
· Formació no formal: Justificar en els últims 10 anys transcorreguts abans de realitzar-se la convocatòria almenys 300 hores per a unitats de competència de nivell II i III, i 200 hores per a unitats de competència de nivell I. En els casos en què els mòduls formatius associats a la unitat de competència que es pretén acreditar prevegen una duració inferior, s'han d'acreditar les hores establides en aquests mòduls.  
  
4. En els casos en què les unitats de competència professional que es valoraran compten, per la seua naturalesa, amb requisits addicionals, posseir document justificatiu de complir aquests requisits.  
La falta d'acreditació, dels requisits de participació, d'acord amb el que s'estableix en la base 2 d'aquesta convocatòria, comportarà l'exclusió d'aquesta.  
Aquests requisits hauran de posseir-se en la data d'inici del termini de presentació de sol·licituds.  
  
Base 2. Justificació de l'historial professional i formatiu i resta de requisits  
1. Amb caràcter general:  
- Si es té ciutadania espanyola: DNI o passaport en vigor  
- Si es té ciutadania comunitària: Certificat de registre de ciutadà comunitari  
- En cas de familiar d'una persona amb ciutadania comunitària: Targeta de familiar de ciutadà de la Unió Europea  
- En cas de ciutadania no comunitària: Autorització de residència o autorització de residència i treball  
2. La justificació de l'experiència laboral es farà amb els següents documents:  
a) Per a treballadors o treballadores assalariats:  
Certificat de la Tresoreria General de la Seguretat Social, de l'Institut Social de la Marina o de la mutualitat a la qual estigueren afiliades, on conste l'empresa, la categoria laboral (grup de cotització) i el període de contractació, i contracte de treball o certificat de l'empresa on hagen adquirit l'experiència laboral, en la qual conste específicament la duració dels períodes de prestació del contracte, l'activitat desenvolupada i l'interval de temps en el qual s'ha realitzat aquesta activitat.  
  
b) Per a treballadors o treballadores autònoms o per compte propi:  
Certificat de la Tresoreria General de la Seguretat Social o de l'Institut Social de la Marina dels períodes d'alta en la Seguretat Social en el règim especial corresponent i descripció de l'activitat desenvolupada i interval de temps en el qual s'ha realitzat aquesta.  
  
c) Per a treballadors o treballadores voluntaris o becaris:  
Certificat de l'organització on s'haja prestat l'assistència en la qual consten, específicament, les activitats i funcions realitzades, l'any en què s'han realitzat i el nombre total d'hores dedicades a aquestes.  
  
3. La justificació de la formació no formal es realitzarà mitjançant document que acredite que l'aspirant té formació relacionada amb les unitats de competència que es pretenguen acreditar, en el qual consten els continguts i les hores de formació.  
4. Per a acreditar la pertinença al col·lectiu destinatari indicat en l'apartat tercer de la resolució s'haurà d'aportar la resolució de discapacitat emesa pels equips multiprofessionals o els centres de valoració de les comunitats autònomes.  
En la web de LABORA https://labora.gva.es/va/ciutadania/busque-formacio/acreditacio-de-l-experiencia/convocatories-ordinaries es donaran les oportunes instruccions a les persones candidates per a presentar la documentació.  
Les persones candidates que reunisquen els requisits d'experiència laboral o formativa i que no puguen justificar-los mitjançant els documents indicats més amunt, si són majors de 25 anys, podran sol·licitar la inscripció provisional en el procediment. En aquest cas, han de presentar la justificació mitjançant alguna prova admesa en dret de l'experiència laboral o aprenentatges no formals que tenen. Les comissions d'admissió han d'estudiar la documentació i determinar, sense perjudici dels criteris de prioritat, si és procedent la inscripció definitiva d'aquestes persones.  
  
Base 3. Seu per al procediment  
Aquest procediment es durà a terme en el següent centre:  
CIPFP Catarroja. C/ Sant Vicent Ferrer, 1- bis. 46881 € Catarroja (València) Espanya  
Si cal, es determinaran altres seus per a la realització d'algunes fases del procediment, que oportunament s'indicaran en la web de LABORA https://labora.gva.es/va/ciutadania/busque-formacio/acreditacio-de-l-experiencia/convocatories-ordinaries  
  
  
Base 4. Places convocades  
El nombre de places convocades és 25  
  
Base 5. Fases i actuacions del procediment  
Tal com s'estableix en el Decret 3/2018, de 12 de gener, del Consell, corresponen a LABORA - Servei Valencià d'Ocupació i Formació, les següents actuacions en el procediment:  
1. Informació i orientació.  
2. Preinscripció.  
3. Admissió.  
4. Assessorament.  
5. Avaluació.  
6. Orientació final.  
7. Fase d'acreditació i registre.  
Base 6. Informació i orientació general  
El Servei d'Ordenació de la Formació Professional per a l'Ocupació, a través dels punts d'informació que oportunament s'indicaran en la pàgina web de LABORA, facilitarà informació general a les possibles persones candidates sobre el procediment, a qui pot interessar, on i com participar i aspectes relacionats amb les professions relacionades, de manera que puguen prendre una decisió fonamentada sobre la seua participació en aquest.  
Aquesta informació es traslladarà igualment als diferents agents socials i econòmics representats al Consell Valencià de la Formació Professional.  
  
Base 7. Preinscripció i termini de presentació  
1. Preinscripció  
Qui desitge participar en el procés d'acreditació haurà de presentar una instància telemàticament, a través de l'enllaç que oportunament es publicarà en la web de LABORA - Servei Valencià d'Ocupació i Formació.  
http://www.labora.gva.es/va/ciutadania/busque-formacio/acreditacio-de-l-experiencia/convocatories-especifiques  
Una vegada omplida la sol·licitud i remesa en línia, la persona aspirant ha d'imprimir-la i conservar-la per a presentar-la posteriorment si se li requereix en la fase d'admissió.  
2. Termini de presentació  
El termini de presentació de sol·licituds serà del 8 al 28 de setembre de 2022.  
  
Base 8. Criteris d'ordenació  
En el cas que hi haja més sol·licituds que places, les sol·licituds s'ordenaran per blocs, amb la prelació que es detalla a continuació. Per la qual cosa, les persones candidates hauran d'optar per la participació en un dels blocs a l'efecte d'ordenació. No obstant això, han d'omplir les dades sobre l'historial professional i el formatiu en qualsevol apartat en què consideren que tenen mèrits professionals o formatius relacionats amb les qualificacions convocades.  
  
1r. Bloc de sol·licitants que compten amb l'experiència laboral mínima exigida, relacionada amb la qualificació professional, com a persona treballadora assalariada o autònoma, justificada mitjançant vida laboral i contractes o certificats d'empresa o declaració responsable en el cas d'autònoms.  
2n. Bloc de sol·licitants que no té l'experiència laboral mínima exigida, encara que compten amb formació no formal suficient relacionada amb les unitats de competència en les quals es preinscriuen, justificada mitjançant certificat de l'entitat organitzadora.  
Dins de tots els blocs les sol·licituds s'ordenaran per estricte ordre de presentació  
  
Base 9. Llistes de persones preinscrites que passen a la fase d'admissió  
1. En el cas que hi haja més sol·licituds que places oferides:  
a) Llistes provisionals de persones preinscrites  
En la web de LABORA - Servei Valencià d'Ocupació i Formació http://www.labora.gva.es/va/ciutadania/busque-formacio/acreditacio-de-l-experiencia/convocatories-especifiques es faran públiques:  
  
· Les llistes provisionals de persones preinscrites, ordenades segons els criteris de la base 8, amb indicació del centre o la seu adjudicada, si és el cas, que distingisquen:  
o Llista provisional de persones preinscrites que passen a la fase d'admissió  
o Llista provisional de persones preinscrites en llista d'espera per a passar a la fase d'admissió.  
· Les llistes provisionals de persones excloses amb indicació del motiu d'exclusió.  
Amb la publicació de les llistes provisionals de preinscrits i exclosos, es considera efectuada la notificació corresponent a les persones interessades.  
b) Reclamació i esmena de les llistes provisionals  
Les persones aspirants excloses disposen d'un termini de deu dies hàbils, comptats a partir de l'endemà de la publicació de les llistes, per a poder esmenar el defecte que n'ha motivat l'exclusió. Així mateix, aquelles persones aspirants que hagen detectat errors en la consignació de les dades aportades podran manifestar-ho en el mateix termini.  
Les reclamacions i les correccions d'errors s'han de presentar a través del procediment telemàtic que s'indique junt amb la llista provisional.  
c) Llistes definitives de les persones preinscrites  
La comunicació sobre les reclamacions estimades o desestimades es realitzarà a través la publicació de la llista definitiva de persones preinscrites i excloses, que es faran públiques en la web de LABORA - Servei Valencià d'Ocupació i Formació http://www.labora.gva.es/va/ciutadania/busque-formacio/acreditacio-de-l-experiencia/convocatories-especifiques  
· Llistes definitives de persones preinscrites, ordenades segons els criteris de la base 8, amb indicació del centre o la seu adjudicada, si és el cas, que distingisquen:  
o Llista definitiva de persones preinscrites que passen a la fase d'admissió  
o Llista definitiva de persones preinscrites en llista d'espera per a passar a la fase d'admissió.  
· Llistes definitives de persones excloses amb indicació del motiu d'exclusió.  
Contra aquest acte, que no esgota la via administrativa, podrà interposar-se en el termini d'un mes, un recurs d'alçada davant del director o directora general d'Ocupació i Formació.  
Junt amb la publicació de les llistes definitives de persones preinscrites que passen a la fase d'admissió s'ha d'indicar la data, el lloc i l'hora en què han de presentar la documentació, que indica la base 2 d'aquesta convocatòria, que justifique el compliment dels requisits i els mèrits al·legats. Seguint estrictament l'ordre ocupat en les llistes d'espera definitives de preinscrits, pot citar-se un nombre de persones més elevat que el de places oferides, per a evitar que després de l'examen de la documentació queden places sense ocupar.  
2. En el cas que hi haja menys o igual nombre de sol·licituds que places oferides.  
Es publicarà en la web de LABORA - Servei Valencià d'Ocupació i Formació http://www.labora.gva.es/va/ciutadania/busque-formacio/acreditacio-de-l-experiencia/convocatories-especifiques la llista de persones preinscrites i s'indicarà la data i el lloc en el qual hauran de presentar la documentació, que indica la base 2 d'aquesta convocatòria, que justifique el compliment dels requisits i els mèrits al·legats.  
  
En tots dos supòsits el fet de figurar en la relació de preinscrits no pressuposa que es reconega a les persones interessades la possessió dels requisits exigits en aquesta convocatòria. Quan de l'examen de la documentació es deduïsca que no tenen algun dels requisits de participació, pertinença a bloc triat o criteri de prioritat assenyalat, les persones interessades perdran tots els drets que poden derivar-se de la participació en aquest procediment.  
  
Base 10. Admissió  
1. Aportació de documents.  
a) Tots els candidats i candidates preinscrits o les persones convocades segons el nombre de places i criteris d'ordenació, si hi ha més sol·licituds que places, han d'aportar els documents que acrediten els requisits de participació, així com l'historial professional i formatiu seguint les instruccions que l'Administració facilite en el seu moment a través de la pàgina web de LABORA - Servei Valencià d'Ocupació i Formació http://www.labora.gva.es/va/ciutadania/busque-formacio/acreditacio-de-l-experiencia/convocatories-especifiques  
b) La persona interessada ha de presentar documentació original o original i còpia per a l'acarament quan vulga conservar l'original. Amb la finalitat de facilitar la gestió del procediment, aquesta documentació haurà de presentar-se en el mateix ordre en què estan relacionats en la sol·licitud.  
Les empreses convocades podran recollir la documentació acreditativa i presentar-la en nom de la persona candidata davant de la comissió d'admissió, per a la qual cosa haurà de ser autoritzada per aquesta conforme al model que en el seu moment se'ls facilitarà, sense perjudici que les persones destinatàries puguen realitzar tant la inscripció com la presentació de documents pels seus propis mitjans.  
c) Els documents que cal presentar poden estar redactats en qualsevol de les dues llengües oficials de la Comunitat Valenciana. Si no és així, han de ser acompanyats per la traducció oficial en alguna d'aquestes llengües.  
d) La no presentació de la documentació que acredita mèrits i requisits o la falta d'assistència a qualsevol sessió, personal o autoritzada, no justificada, s'entendrà com a renúncia a la convocatòria. Es considerarà causa justificada la no assistència motivada per malaltia pròpia o per esdevindre qualsevol altra situació que impossibilite la seua assistència, segons el parer de la comissió d'admissió. En aquests supòsits, ha de justificar-se prèviament o l'endemà de la reunió davant de la comissió d'admissió la circumstància esdevinguda, aportant la documentació justificativa. Per a facilitar la comunicació, les comissions d'admissió disposaran d'un compte de correu electrònic que s'ha de comunicar a les persones participants junt amb la convocatòria de la sessió. En cas de justificar l'absència, el president o presidenta de la comissió d'admissió, en el termini de dos dies hàbils següents a la justificació, ha de notificar per correu electrònic a la persona candidata una nova data per a la sessió d'aportació de documents.  
2. Revisió de la documentació aportada  
La comissió d'admissió constituïda a la seu ha de revisar la documentació aportada pels candidats i candidates, i comprovar que està relacionada amb la qualificació objecte del procediment, que compleix els requisits de la convocatòria i que confirma tot el que indica la sol·licitud.  
La falsedat en les dades aportades o declarades, l'incompliment dels requisits de participació i no acreditar el requisit de prioritat assenyalat en la sol·licitud comporta la pèrdua del dret a participar en aquesta convocatòria, sense perjudici de la possible reclamació a les llistes provisionals.  
En el cas que hi haja més sol·licituds que places i si abans de la publicació de la llista provisional de persones admeses es genera alguna vacant, s'ha de procedir a convocar noves persones candidates per a aportar la documentació, seguint l'ordre de la llista de persones preinscrites.  
3. Llistes provisionals de persones admeses  
Una vegada examinada la documentació, la comissió d'admissió farà pública en la web de LABORA - Servei Valencià d'Ocupació i Formació http://www.labora.gva.es/va/ciutadania/busque-formacio/acreditacio-de-l-experiència/convocatories-especifiques la llista provisional de persones admeses, no admeses (en el cas d'haver citat més persones candidates que places) i excloses, amb indicació dels motius de l'exclusió.  
Les persones interessades disposaran de deu dies hàbils, a partir de l'endemà de la publicació de les llistes provisionals, per a presentar davant de la comissió al·legacions contra aquestes d'acord amb el procediment que s'indique. En aquestes al·legacions ha d'adjuntar-se, si és el cas, documentació necessària que justifique les seues al·legacions. En el cas de més sol·licituds que places, no es poden presentar documents relatius a experiències diferents de les declarades en la preinscripció.  
4. Llistes definitives de persones admeses  
La comissió d'admissió analitzarà les al·legacions presentades per les persones interessades i elaborarà la llista definitiva de persones admeses, no admeses (en el cas d'haver citat més persones candidates que places) i excloses, que exposarà l'Administració en la web de LABORA - Servei Valencià d'Ocupació i Formació, en el termini màxim de cinc dies hàbils posteriors a la finalització del termini de presentació de reclamacions.  
S'entenen respostes les reclamacions a través de la publicació de les llistes definitives, de manera que resulten desestimades totes les reclamacions interposades a les llistes provisionals que no s'han tingut en consideració en les llistes definitives.  
Contra aquest acte, que no esgota la via administrativa, pot interposar-se en el termini d'un mes recurs d'alçada davant del director o directora general de Formació Professional i Ensenyaments de Règim Especial.  
5. Duració de la fase d'admissió  
Aquesta fase tindrà una duració màxima que estarà en funció del nombre de sol·licituds presentades i que oportunament es comunicarà a la Comissió d'Admissió. En casos excepcionals i degudament acreditats el Servei de Gestió de la Formació i Qualificació Professional podrà proposar al director general de Formació professional i Ensenyaments de Règim Especial, d'ofici o a petició de les persones interessades, una ampliació del termini abans que aquest vença, que no excedisca la meitat d'aquest.  
  
Base 11. Nomenament de comissions  
En funció del nombre de places oferides i seus, el Servei d'Ordenació de la Formació Professional per a l'Ocupació proposarà al personal assessor i personal avaluador adscrit per seus en aquest procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial decret 1224/2009.  
La Direcció General de Formació Professional i Ensenyaments de Règim Especial nomenarà les comissions proposades per a atendre el procediment en aquelles unitats de competència sol·licitades per les persones candidates.  
Els membres de la comissió que siguen personal d'algunes de les empreses esmentades en l'apartat tercer de la present resolució només podran exercir la funció d'assessorament, ja que el seu informe no és vinculant. La resta de membres podran intervindre en el procediment tant en qualitat de personal assessor com personal avaluador, si estan habilitats per a això, i no es podrà assumir l'assessorament i l'avaluació d'un mateix candidat o candidata.  
  
Base 12. Assessorament  
1. La citació per a accedir a aquesta fase es farà a través de la web de LABORA - Servei Valencià d'Ocupació i Formació http://www.labora.gva.es/va/ciutadania/busque-formacio/acreditacio-de-l-experiencia/convocatories-especifiques  
Per a poder iniciar aquesta fase, cal acreditar el pagament de la taxa corresponent i presentar la sol·licitud d'inscripció en la fase d'assessorament. Ambdós documents es podran trobar en aquesta web juntament amb les instruccions per a emplenar-los i presentar-los.  
2. L'assessorament és obligatori i té caràcter individualitzat o col·lectiu, en funció de les necessitats dels candidats i candidates. També podrà ser telemàtic quan els candidats disposen dels mitjans necessaris i així ho considere el personal assessor. En aquest últim cas, s'informarà les persones candidates de les eines de comunicació que s'utilitzaran en l'assessorament.  
3. L'abandó o la renúncia a aquesta fase per part del candidat o candidata, que ha de fer-se per escrit dirigit a la persona coordinadora de l'equip d'assessors, no comporta el reintegrament de la taxa corresponent.  
4. La falta d'assistència no justificada a les reunions grupals o individuals, quan l'assessorament siga presencial, o a les sessions telemàtiques que establisca l'assessor o assessora, provocarà la pèrdua de la condició de persona candidata per al procediment. Es considera causa justificada la no assistència motivada per malaltia pròpia o perquè s'esdevinga qualsevol altra situació que la impossibilite, al parer de la persona assessora. En aquests supòsits, ha de justificar-se la circumstància esdevinguda, prèviament o com a màxim el dia hàbil següent a l'absència, davant de la persona coordinadora de l'equip d'assessors i assessores, mitjançant document acreditatiu. Per a facilitar la comunicació, l'equip d'assessors ha de crear un compte de correu electrònic que s'ha de comunicar als participants junt amb la convocatòria de la primera sessió grupal. En cas de justificar l'absència, el personal assessor en el termini màxim de cinc dies hàbils següents a la justificació, ha de notificar per correu electrònic als candidats una nova data per a la sessió d'assessorament.  
5. La duració d'aquesta fase, que estarà en funció del nombre de persones candidates a assessorar, es comunicarà oportunament a la comissió. En casos excepcionals i degudament acreditats, el Servei de Gestió de la Formació i Qualificació Professional podrà proposar al director general de Formació Professional i Ensenyaments de Règim Especial, d'ofici o a petició de les persones interessades, una ampliació del termini abans que aquest vença, que no excedisca la meitat d'aquest.  
6. L'assessor o assessora hauran de mantindre almenys una entrevista, presencial o telemàtica, amb la persona candidata.  
7. En aquesta fase, la persona assessora analitzarà juntament amb la persona candidata, el seu historial professional i formatiu i realitzarà un informe per a la comissió d'avaluació basant-se en les evidències trobades.  
8. Finalment, informarà la persona candidata de la seua proposta i sobre com procedir per a accedir a l'avaluació, i, si és necessari, sobre les possibles accions formatives que ha d'efectuar a fi de millorar la seua qualificació professional.  
9. No obstant això, atés que el contingut de l'informe del personal assessor no és vinculant, el candidat o candidata pot decidir passar a la fase d'avaluació.  
  
Base 13. Avaluació  
1. La citació per a accedir a aquesta fase, es realitzarà a través de la web de LABORA - Servei Valencià d'Ocupació i Formació http://www.labora.gva.es/va/ciutadania/busque-formacio/acreditacio-de-l-experienciaconvocatories-especifiques. Per a poder iniciar aquesta fase, cal acreditar el pagament de la taxa corresponent i presentar la sol·licitud d'inscripció en la fase d'avaluació. Ambdós documents es podran trobar en aquesta web juntament amb les instruccions per a emplenar-los i presentar-los. Únicament s'ha de fer l'avaluació de les unitats de competència a les quals el candidat o candidata s'ha inscrit en aquesta fase i han sigut prèviament assessorades.  
2. L'abandó o la renúncia a aquesta fase per part de la persona candidata, que ha de fer-se per escrit dirigit al president o presidenta de la comissió, no comporta el reintegrament de la taxa corresponent.  
3. La participació, presencial o telemàtica a les entrevistes, contrastos directes i proves d'avaluació, individuals o col·lectives, seran de caràcter obligatori. En cas que el candidat o candidata no puga comparéixer, ha de justificar la seua absència prèviament o com a màxim el dia hàbil següent a l'absència, davant de la comissió d'avaluació, o perdrà la condició de candidat per al procediment, circumstància que es farà constar en el seu expedient, i figurarà en l'acta d'avaluació com a no presentat. Es considera causa justificada la no assistència motivada per malaltia pròpia o perquè s'esdevinga qualsevol altra situació que la impossibilite, al parer de la comissió d'avaluació. En aquests supòsits, s'ha de justificar la circumstància esdevinguda mitjançant un document acreditatiu d'aquesta. Per a facilitar la comunicació, la comissió d'avaluació disposarà d'un compte de correu electrònic que s'ha de comunicar a les persones participants junt amb la convocatòria de la primera sessió grupal. En cas de justificar l'absència, la comissió d'avaluació en el termini màxim de cinc dies hàbils següents a la justificació ha de notificar per correu electrònic al candidat o candidata una nova data per a l'entrevista, contrast o prova d'avaluació. D'altra banda, durant el desenvolupament del procés d'avaluació, l'incompliment greu per part del candidat o candidata de les normes de prevenció de riscos laborals que s'han d'aplicar en les activitats d'avaluació, pot provocar la seua interrupció i la valoració negativa de la competència corresponent.  
  
4. La duració d'aquesta fase, que estarà en funció del nombre de persones candidates a assessorar, es comunicarà oportunament a la comissió. En casos excepcionals i degudament acreditats, el Servei de Gestió de la Formació i Qualificació Professional podrà proposar al director general de Formació Professional i Ensenyaments de Règim Especial, d'ofici o a petició de les persones interessades, una ampliació del termini abans que aquest vença, que no excedisca la meitat d'aquest.  
En qualsevol cas, abans de l'informe final del personal avaluador, aquest haurà d'haver mantingut almenys una entrevista, presencial o telemàtica, amb la persona candidata o haver-li proposat per a una prova de contrast d'evidències.  
5. L'avaluació té per objecte comprovar si es demostra la competència professional requerida en les realitzacions professionals, en els nivells establits en els criteris de realització, a través de les evidències indirectes presentades i informades pel personal assessor o de les evidències directes generades a partir dels mètodes i instruments d'avaluació que la comissió considere oportuns. En qualsevol cas, abans de l'informe final del personal avaluador, aquest haurà d'haver mantingut almenys una entrevista amb la persona candidata o haver-li proposat per a una prova de contrast d'evidències directes.  
6. L'avaluació s'ha de desenvolupar seguint una planificació prèvia, en la qual constaran, almenys, les activitats i els mètodes d'avaluació, així com els llocs i les dates previstos. De cada activitat queda un registre signat per l'aspirant i el personal avaluador.  
7. El personal avaluador ha de fer un informe per a la comissió d'avaluació, amb la seua proposta de judici de competència de cada unitat de competència dels candidats i candidates que tinga assignats. El resultat de l'avaluació s'ha d'expressar en termes de demostrada o no demostrada.  
8. S'ha d'informar el candidat o candidata que s'avalua dels resultats de l'avaluació i té dret a reclamació davant de la comissió d'avaluació.  
  
Base 14. Comissió avaluadora  
1. Cada comissió estarà formada per un mínim de cinc persones acreditades per a avaluar: una que ostentarà la presidència, una altra la secretaria i almenys tres com a vocals. Es garantirà la presència de personal avaluador tant del sector formatiu com del productiu. Excepcionalment, es podrà adaptar la composició i funcionament de les comissions d'avaluació amb la finalitat de garantir l'eficàcia del procediment.  
  
2. Qui ostente la presidència serà el responsable dels treballs de la comissió i mantindrà la necessària coordinació entre les diferents fases del procediment. Serà un empleat o empleada públics de l'administració i haurà de tindre una experiència laboral o docent, almenys, de sis anys, o haver actuat durant dos anys en funcions d'assessoria o d'avaluació en aquest procediment.  
3. El secretari o secretària donarà fe dels acords presos per la comissió i serà un empleat o empleada pública de l'Administració.  
4. La comissió d'avaluació podrà proposar la incorporació de professionals qualificats en qualitat de personal expert, amb veu, però sense vot, que seran nomenats, si és el cas, per l'administració competent.  
  
5. A la constitució d'aquestes comissions els serà aplicable, en allò que pertoque, el que s'estableix en matèria d'òrgans col·legits en la Llei 40/2015, d'1 d'octubre, de règim jurídic del sector públic.  
7. Funcions de la comissió avaluadora:  
a) Organitzar el procés d'avaluació a través d'un pla que incloga les activitats o les proves necessàries i la gestió derivada de la seua actuació.  
b) Avaluar la competència professional dels i les candidates, amb la periodicitat que a l'inici del procediment determine l'Administració.  
c) Recollir els resultats en una acta d'avaluació que serà remesa a l'administració competent.  
d) Resoldre les reclamacions que poden presentar els candidats i candidates durant el procés d'avaluació.  
e) Comunicar a la persona candidata els resultats de l'avaluació i les oportunitats per a completar la seua formació.  
f) Totes les altres vinculades a les seues funcions que li siguen assignades.  
8. Funcions del president o presidenta de la comissió:  
a) Representar i mantindre la interlocució amb el Servei d'Ordenació de la Formació Professional per a l'Ocupació.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Vetlar pel compliment de les normes establides en aquesta resolució.  
9. Funcions del secretari o secretària de la comissió:  
a) Redactar les actes i, si és el cas, donar fe dels acords adoptats en les reunions de la comissió.  
b) Expedir els certificats de caràcter no acadèmic que sol·liciten els candidats i candidates o l'Administració.  
c) Remetre les actes d'avaluació al Servei d'Ordenació de la Formació Professional per a l'Ocupació i arxivar-ne una còpia, juntament amb la resta de l'expedient del procediment, en el centre de referència.  
e) Omplir la documentació requerida a l'efecte de la indemnització econòmica corresponent que pot correspondre per les actuacions de la comissió.  
10. Funcions del conjunt d'avaluadors i avaluadores:  
a) Elaborar els plans d'avaluació.  
b) Analitzar les evidències indirectes i els informes del personal assessor.  
c) Realitzar les proves que corresponga i controlar-ne el desenvolupament.  
d) Registrar totes les activitats d'avaluació, que han de signar les persones avaluadores i el candidat o candidata.  
e) Proposar els judicis de competència.  
f) Redactar els informes d'avaluació.  
g) Participar en el procés d'admissió i inscripció.  
  
  
Base 15. Resultats de l'avaluació  
1. La comissió, a partir dels informes d'avaluació i de les actuacions desenvolupades, ha d'emetre un judici de competència en relació amb les evidències directes o indirectes aportades per cada aspirant. El judici de competència s'ha d'expressar de manera dicotòmica, en termes de competència demostrada o competència no demostrada.  
2. El document en el qual s'expressa el judici de competència s'ha d'entregar personalment al candidat o candidata a fi de garantir la confidencialitat necessària.  
  
Base 16. Reclamacions  
Les persones interessades, contra les resolucions i els actes de tràmit de la comissió avaluadora, poden interposar reclamació davant del president o presidenta d'aquesta, en els cinc dies hàbils següents a la comunicació. La comissió ha de resoldre en el termini de cinc dies hàbils.  
  
Contra aquest acte, que no esgota la via administrativa, pot interposar-se un recurs d'alçada davant del director general de Formació Professional i Ensenyaments de Règim Especial, en el termini d'un mes.  
  
Base 17. Orientació final  
Una vegada finalitzat el procés d'avaluació el candidat o candidata rebrà de la comissió avaluadora un escrit en el qual es farà constar, segons siga procedent:  
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat acreditació.  
2. Possibilitats de formació, amb les orientacions pertinents, per a completar un títol de Formació Professional o certificat de professionalitat. Sempre que siga possible, es facilitarà a la persona candidata la possibilitat de realitzar l'acció formativa pertinent per a completar el certificat de professionalitat.  
D'altra banda, quan el candidat o candidata complete els requisits per a l'obtenció d'un certificat de professionalitat o un títol de Formació Professional, la comissió avaluadora li ha d'indicar els tràmits necessaris per a l'obtenció d'aquest.  
  
Base 18. Acreditació de les unitats de competència  
1. S'ha d'entregar a les persones avaluades positivament un document oficial de l'administració competent, d'acreditació de la unitat o unitats de competència corresponents.  
2. Les unitats de competència acreditades tenen valor en tot l'Estat i s'han de reconéixer a l'efecte d'acreditació parcial acumulable per a l'obtenció del títol de Formació Professional o certificat de professionalitat corresponent.  
3. En tot cas, l'obtenció del títol de tècnic/a o de tècnic/a superior requereix complir els requisits d'accés previstos en els ensenyaments corresponents, segons el que preveu la Llei orgànica 2/2006, d'educació, de 3 de maig.  
  
Base 19. Registre  
Les comissions d'avaluació traslladaran l'original de l'acta final al Servei d'Ordenació de la Formació Professional per a l'Ocupació, el qual traslladarà aquesta acta a l'Institut Valencià de Qualificacions Professionals perquè expedisca les acreditacions oficials, les remeta a les persones interessades per via telemàtica i les incorpore al registre oficial corresponent.  
  
Base 20. Drets d'inscripció. Taxes  
Per a accedir a la fase d'assessorament, cal abonar una taxa única, i per a accedir a la fase d'avaluació, cal abonar una taxa per cada unitat de competència sol·licitada.  
Les taxes esmentades s'han de fixar a l'empara del que disposa l'article 14.4 de la Llei 20/2017, de 28 de desembre, de taxes.  
Les exempcions o minoracions en l'import de les taxes seran les previstes en l'article 14.4-2 i 14.4-6 de l'esmentada llei:  
Estan exempts del pagament de taxes «les persones contribuents que es troben inscrites com a demandants legals d'ocupació, amb una antiguitat mínima de tres mesos, referida a la data de la respectiva inscripció».  
Tenen dret a una bonificació del 50 per 100 de la quota íntegra «les persones contribuents que siguen persones amb discapacitat, amb un grau de discapacitat igual o superior al trenta-tres per cent»  
La informació sobre l'imprés per a abonar les taxes així com la seua quantitat es facilitarà oportunament en la web de LABORA - Servei Valencià d'Ocupació i Formació.